b'\n_START_ARTICLE_\nAndrej Dimitrijevi\xc4\x8d Saharov\n_START_SECTION_\n\xc5\xbdivljenje in delo\n_START_PARAGRAPH_\nLeta 1938 se je vpisal na Moskovsko dr\xc5\xbeavno univerzo (MGU). Zaradi evakuacije univerze leta 1941 med drugo svetovno vojno je diplomiral v A\xc5\xa1habadu v dana\xc5\xa1njem Turkmenistanu. Po diplomi je za\xc4\x8del delati v laboratoriju v Uljanovsku. V Moskvo se je vrnil leta 1945 in nadaljeval \xc5\xa1tudij na Oddelku za teoreti\xc4\x8dno fiziko na Fizikalnem in\xc5\xa1titutu Lebedjeva Sovjetske akademije znanosti. Doktoriral je leta 1947._NEWLINE_Ob koncu druge svetovne vojne je Saharov raziskoval kozmi\xc4\x8dne \xc5\xbearke. V sredini leta 1948 je sodeloval pri izdelavi sovjetske atomske bombe pod vodstvom Igorja Vasiljevi\xc4\x8da Kur\xc4\x8datova. Prvo sovjetsko jedrsko napravo so preskusili 29. avgusta 1949. Preden je pre\xc5\xa1el v Sarov leta 1950 je Saharov igral glavno vlogo v naslednji stopnji, pri izdelavi vodikove bombe. Prvo sovjetsko vodikovo bombo so preskusili 12. avgusta 1953 pri Semipalatinsku, Kazahstan in pri tem uporabili konstrukcijo RDS-4 (Slojka). Saharov je leta 1953 prejel doktorat. Tega leta so ga sprejeli za stalnega \xc4\x8dlana Sovjetske akademije znanosti, prejel pa tudi prvi naziv od treh heroja socialisti\xc4\x8dnega dela. Nadaljeval je z delom v Sarovu. Tu je pomembno prispeval pri razvoju sovjetskega programa vodikove bombe, s konstrukcijo, v Rusiji znano kot\xc2\xa0\xc2\xbbSaharova tretja zamisel\xc2\xab, v ZDA pa Teller-Ulamov model. Kot prvo resni\xc4\x8dno vodikovo bombo RDS-37 so ga prvi\xc4\x8d preskusili 22. novembra 1955 prav tako pri Semipalatinsku. Ve\xc4\x8dja izpeljanka iste vodikove bombe, na kateri je delal Saharov, je bila 50 MT carska bomba\xc2\xa0\xc2\xbbIvan\xc2\xab, najmo\xc4\x8dnej\xc5\xa1a naprava, ki je kdajkoli eksplodirala. Preskusili so jo 30. oktobra 1961 na Novi Zemlji._NEWLINE_Saharov je tudi predlagal zamisel reaktorja nadzorovanega jedrskega zlivanja tokamak, ki je \xc5\xa1e vedno osnova za ve\xc4\x8dino raziskovanj na tem podro\xc4\x8dju. V sodelovanju s Tammom je predlagal, da bi z magnetnim poljem v obliki svitka omejili zelo vro\xc4\x8do ionizirano plazmo in tako nadzorovali jedrsko zlivanje._NEWLINE_Saharov je predlagal teorijo inducirane gravitacije kot drugo mo\xc5\xbenost namesto teorije kvantne gravitacije, kjer gravitacijsko polje ni nujno kvantizirano. Tak\xc5\xa1ne teorije tudi praviloma predvidevajo velike kozmolo\xc5\xa1ke konstante \xce\x9b. V letu 1965 je Saharov objavil svoje prvo delo iz fizikalne kozmologije._NEWLINE_Zlasti po letu 1967, ko je pisal sovjetskemu vodstvu in kritiziral oboro\xc5\xbeevalno politiko, se je posvetil mirovni\xc5\xa1kemu aktivizmu, opozarjal na nevarnost jedske vojne in katastrofe ter na kr\xc5\xa1itve \xc4\x8dlovekovih pravic, za kar so mu leta 1975 podelili nobelovo nagrado za mir, ki pa je ni mogel prevzeti sam (to je namesto njega storila \xc5\xbeena Jelena Bonner). Zaradi nasprotovanja zasedbi Afganistana so ga 22. januarja 1980 internirali v Gorki, 19. decembra 1986 pa so ga pod Gorba\xc4\x8dovom rehabilitirali. Pred smtjo je bil 1989 izvoljen v kongres oz. vrhovni sovjet ZSSR.'